RESPUBLIKA BOLALAR IJTIMOIY MOSLAShUVI MARKAZINI YANADA RIVOJLANTIRISh ChORA-TADBIRLARI TO‘G‘RISIDA

Respublika bolalar ijtimoiy moslashuvi markazini yanada rivojlantirish va uning ijtimoiy nochor guruhlarga tegishli bolalarga va ularning oilalariga ijtimoiy-pedagogik, huquqiy va axborot-ta’lim yordami ko‘rsatishga doir faoliyatini kengaytirish uchun zarur shart-sharoitlar yaratish maqsadida Vazirlar Mahkamasi qaror qiladi:
 1. O‘zbekiston Respublikasi Xalq ta’limi vazirligi, Respublika bolalar ijtimoiy moslashuvi markazi va Moliya vazirligining:
 muhandislik tarmoqlari va kommunikatsiyalarini modernizatsiya qilish, nogironligi bo‘lgan bolalar uchun maxsus suzish basseyni qurish va zarur asbob-uskunalar va jihozlar bilan qo‘shimcha jihozlash yo‘li bilan Respublika bolalar ijtimoiy moslashuvi markazining (keyingi o‘rinlarda Markaz deb ataladi) moddiy-texnika bazasini mustahkamlashni;
 2012 — 2014-yillar mobaynida Qarshi, Samarqand va Farg‘ona shaharlarida Markazning mintaqaviy filiallarini bosqichma-bosqich tashkil etishni nazarda tutuvchi 1-ilovaga* muvofiq Respublika bolalar ijtimoiy moslashuvi markazi faoliyatini yanada rivojlantirish tadbirlarini amalga oshirish to‘g‘risidagi taklifiga rozilik berilsin.
 2. Qashqadaryo, Samarqand va Farg‘ona viloyatlari hokimliklari:
 Markazning mintaqaviy filiallarini joylashtirish uchun 1-ilovada* ko‘rsatilgan muddatlarda tegishli binolar ajratsinlar;
 O‘zbekiston Respublikasi Tashqi iqtisodiy aloqalar, investitsiyalar va savdo vazirligi bilan birgalikda qurilish ishlarini moliyalashtirish hamda zarur asbob-uskunalar va jihozlar xarid qilish uchun xorijiy va mahalliy tashkilotlarning grant mablag‘larini jalb etish yuzasidan aniq chora-tadbirlarni amalga oshirsinlar.
 3. Respublika bolalar ijtimoiy moslashuvi markazi faoliyatini yanada rivojlantirish tadbirlarini amalga oshirish uchun 2-ilovaga* muvofiq ro‘yxat bo‘yicha xo‘jalik yurituvchi subyektlar va tashkilotlarning ular tomonidan ixtiyoriy muruvvat yordami ko‘rsatish to‘g‘risidagi tashabbusi ma’qullansin.
 4. O‘zbekiston Respublikasi Moliya vazirligi Markaz xodimlari sonining 4 nafarga ko‘payishi bilan bog‘liq qo‘shimcha xarajatlar uchun joriy yilda zarur budjet mablag‘lari ajratsin, 2012-yildan boshlab esa — ushbu xarajatlarni qoplash hamda Markazning tashkil etilayotgan mintaqaviy filiallari ta’minotiga respublika budjetining ta’lim sohasiga yo‘naltiriladigan mablag‘lari hisobiga O‘zbekiston Respublikasi Davlat budjeti parametrlarida mablag‘larni nazarda tutsin.
 5. Markaz, Qashqadaryo, Samarqand va Farg‘ona viloyatlari hokimliklari xorijiy va mahalliy tashkilotlarning grant mablag‘laridan maqsadli foydalanilishini ta’minlasinlar hamda har yarim yillik yakunlariga ko‘ra Vazirlar Mahkamasiga Respublika bolalar ijtimoiy moslashuvi markazi faoliyatini yanada rivojlantirish tadbirlarining amalga oshirilishi to‘g‘risida axborot taqdim etsinlar.
 6. Vazirlar Mahkamasining “Respublika bolalar ijtimoiy moslashuvi markazini tashkil etish to‘g‘risida” 2004-yil 7-sentabrdagi 419-son qaroriga (O‘zbekiston Respublikasi QT, 2004-y., 9-son, 91-modda) 3-ilovaga muvofiq o‘zgartirishlar kiritilsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari A.N. Aripov zimmasiga yuklansin.
 1. 2-bandning birinchi xatboshidagi “65” va “36” raqamlari tegishli ravishda “69” va “40” raqamlari bilan almashtirilsin.
 2. 2-ilovada:
 a) “Axborot-konsalting xizmati” ustunidagi “13” raqami “17” raqami bilan almashtirilsin;
 b) ilova oxiridagi matnda “65” va “36” raqamlari tegishli ravishda “69” va “40” raqamlari bilan almashtirilsin.